Republica Moldova tratează gazul din Rusia ca pe oricare altul
- Iuliu Vlădescu
- 13 martie 2024, 10:14
Ministrul Energiei, Victor Parlicov, a declarat că, atât timp cât în Republica Moldova și în Uniunea Europeană nu există o decizie politică de punere a unor sancțiuni pe gazul rusesc, acest gaz va fi tratat ca orice alt gaz pe piață.
Gazul din Rusia, avantaj pentru moldoveni
Ministrul Energiei a declarat că, din punctul de vedere al Moldovagaz și al consumatorilor, dacă acest gaz este la cel mai bun preț, el trebuie să aibă avantaj față de gazul de la alți furnizori.
Victor Parlicov a mai spus că nu exclude posibilitatea adoptării unei hotărâri prin care vor fi impuse sancțiuni, limitări sau taxe suplimentare la gazul din Rusia.
Gazul din Rusia nu e interzis
Dar, a adăugat ministrul, o asemenea decizie nu poate fi luată de ministerul Energiei, ci doar la nivel mai înalt. Parlicov mai spune că, din punct de vedere politic, nici la nivelul Uniunii Europene și nici în Republica Moldova nu a fost adoptată vreo decizie de interzicere a achizițiilor pentru gazul din Rusia.
"Din punct de vedere tehnic, din punct de vedere comercial și din punct de vedere al pregătirii pieței, noi putem trăi foarte bine, cel puțin pe malul drept, pe malul stâng va fi mai greu, fără gaz de la Gazpromˮ, a mai spus Parlicov.
Situația gazului gratuit din Transnistria
Ministrul Energiei a vorbit și despre "iluzia independenței regiunii transnistrene", spunând că aceasta se bazează pe gazul gratuit care vine din Federația Rusă.
Parlicov spune că cei din regiunea transnistreană trebuie să-și crească pe interior prețurile la gaz și să învețe să le plătească, pentru că formula în care ei beneficiază de gaze gratuite din partea Gazprom "nu va dura la nesfârșitˮ.
Victor Parlicov declarase anterior că Republica Moldova ar putea să revină la achiziția de gaz rusesc, dacă prețul oferit de Gazprom va fi mai mic decât prețurile de pe piața internațională.
Iar la finalul lunii decembrie, Energocom și Moldovagaz au semnat un contract de vânzare-cumpărare de gaze naturale pentru un volum de 451 milioane de metri cubi pentru perioada ianuarie-aprilie 2024, la prețul de 550 EUR/1000 m3.